"Don't work for a living, work for a reason" ütles Microsofti värbamissait, kui ma nendega liitumist plaanisin. Ja tõepoolest, Microsofti kultuur on täielikult läbi imbunud ideest, et me teeme midagi vägevat, mida miljonid inimesed kasutavad, ja oleme turuliidrid. Erinevatel firmadel on muidugi erinevad motivaatorid, mida selle koha peal välja pakkuda, kuid sellised ideed on tihti asjaolu, mis inimesi pärast kella viite tööl hoiab  või laupäeval kontorist läbi astuma kutsub. Kui mul on valida, kas vaadata telekat või tegeleda projektiga, saab kaalukeeleks asjaolu, kas see projekt on miski, mis rahuldab minu kõrgemaid vajadusi  Maslow hierarhias (eeldusel, et kõik programmeerijad saavad tänapäeval piisavalt raha, et esmased vajadused on rahuldatud). Näideteks neist hüvedest võivad olla teiste inimeste respekt, võimalus rakendada loovust, saavutuse tunne, huvitavate probleemide lahendamine, tähtsustunne vms.  Ma arvan, et kõigi muude asjaolude võrduse korral on hästi motiveeritud, innuka töötaja ja sunnitud, jalgu järel vedava töötaja produktiivsuse vahe kuni 3x.